ຂປລ.ໃນວັນທີ 22 ທັນວາ ນີ້ ຢູ່ສູນກິລາບູໂດ ບໍລິສັດ ເອັສຊີຈີ ໄດ້ຈັດພິທີມອບທຶນການສຶກສາໃຫ້ນ້ອງໆນັກຮຽນ ທີ່ທຸກຍາກຂາດເຂີນທາງດ້ານທຶນ ໃນການສຶກ ສາຮ່ຳຮຽນ ຈຳນວນ 300 ທຶນ, ທຶນລະ 1.650.000 ກີບ, ຊຶ່ງແບ່ງອອກເປັນສອງແຂວງ ມີ ນະຄອນຫລວງວຽງຈັນ 160 ທຶນ ແລະ ແຂວງຄຳມ່ວນ ຈຳນວນ 140 ທຶນ. ການຈັດກິດຈະກຳໃນຄັ້ງນີ້, ໂດຍຮ່ວມກັບ ກະຊວງສຶກສາທິການ ແລະ ກິລາ ແລະ ສະມາຄົມຮ່ວມນ້ຳໃຈກັບເດັກນ້ອຍລາວ, ໂດຍການເຂົ້າຮ່ວມຂອງທ່ານ ນາງ ຂັນທະລີ ສີລິພົງ ຫົວໜ້າຫ້ອງການກະຊວງ ສຶກສາທິການ ແລະ ກິລາ, ທ່ານ ປໍລາເມດ ນິສາກອນເສນVice President-Regional Business, SCG Cement-Building Materials, ພ້ອມດ້ວຍພາກສ່ວນທີ່ກ່ຽວຂ້ອງ, ຄູອາຈານ ແລະ ນ້ອງນັກຮຽນ ເຂົ້າຮ່ວມ.
ທ່ານ ປໍລະເມດ ກ່າວວ່າ: ເອັສຊີຈີ ເປັນກຸ່ມບໍລິສັດຊັ້ນນຳ ທີ່ມີຄວາມມຸ່ງໝັ້ນໃນການພັດທະນາຊັບພະຍາກອນມະນຸດ ແລະ ສ້າງຄວາມຢືນຢົງໃນອາຊຽນ, ຊຶ່ງໄດ້ສືບ ຕໍ່ໂຄງການ SCG Sharing the Dream ທີ່ເປັນໜຶ່ງໃນໂຄງການເພື່ອຊ່ວຍເຫລືອສັງຄົມຂອງເອັສຊີຈີ ທີ່ສົ່ງເສີມການພັດທະນາສັກກະຍະພາບເຍົາວະຊົນ ຂອງບັນດາປະເທດ ອາຊຽນ ເພື່ອສ້າງໂອກາດທາງການສຶກສາໃຫ້ເຍົາວະຊົນ ທີ່ເປັນຄົນເກັ່ງ ແລະ ດີ ໃຫ້ມີຄວາມກະຕືລືລົ້ນທີ່ຈະສຶກສາຕໍ່, ມີຄວາມກະຕັນຍູແຕ່ຂາດເຂີນທຶນ ໃຫ້ສາມາດພັດທະນາ ສັກກະຍະພາບຂອງຕົນ ເພື່ອເປັນກຳລັງແຮງ ໃນການພັດທະນາປະເທດຊາດຕໍ່ໄປ.
ເອັສຊີຈີ ມຸ່ງໝັ້ນຊຸກຍູ້ໂຄງການຕ່າງໆ ທີ່ຊ່ວຍພັດທະນາບຸກຄະລາກອນຂອງປະເທດ ຜ່ານການສົ່ງເສີມດ້ານການສຶກສາ, ຊຶ່ງເປັນໂຄງການສືບຕໍ່ຈາກໂຄງການ ທຶນການ ສຶກສາ SCG Sharing the Dream ໃນພູມມິພາກອາຊຽນ ໄດ້ແກ່ ສປປ ລາວ, ໄທ, ຫວຽດນາມ, ອິນໂດເນເຊຍ, ຟິລິບປິນ, ກຳປູ ເຈຍ ແລະ ມຽນມາ. ມາຮອດປັດຈຸບັນ ສາມາດມອບທຶນການສຶກສາໃຫ້ນ້ອງໆຮັກຮຽນ ປີລະ 6.000 ກວ່າທຶນ ທົ່ວພູມມິພາກອາຊຽນ, ສຳລັບ ສປປ ລາວ ໂຄງການ SCG Sharing the Dream ເປັນປີທີ 6 ດ້ວຍການມອບທຶນການສຶກສາລວມ 300 ທຶນ, ຊຶ່ງເພີ່ມຂຶ້ນຈາກປີຜ່ານມາ 50 ທຶນ.
ທ່ານ ນາງ ຂັນທະລີ ກ່າວວ່າ: ຂ້າພະເຈົ້າ ມີຄວາມຍິນດີທີ່ໄດ້ເຂົ້າຮ່ວມໃນພິທີມອບທຶນການສຶກສາຂອງໂຄງການດັ່ງກ່າວ, ໃນຄັ້ງນີ້ ແລະ ຂໍຂອບໃຈບໍລິສັດ ເອັສຊີຈີ ທີ່ໄດ້ສະໜັບສະໜູນໃຫ້ມີໂຄງການດີໆແບບນີ້. ທັງນີິ້ກໍເພື່ອຊ່ວຍໃຫ້ບັນລຸຜົນ ສຳເລັດໃນການຈັດຕັ້ງປະຕິບັດແຜນພັດທະນາການສຶກສາໃຫ້ມີຄຸນນະພາບດີຂຶ້ນ ຕາມນະໂຍບາຍ ຂອງກະຊວງສຶກສາທິການ ແລະ ກິລາ ວາງອອກ.
ຂ່າວ: ສຸກສະຫວັດ ພາບ: ອາຍຄຳ
ເນື້ອໃນ: ຂປລ